

**Európska Únia**Európske štrukturálne

a investičné fondy



*Číselník oprávnených výdavkov* (ďalej aj „číselník“) je **jednotný pre prioritné osi 1 - 4** Operačného programu Kvalita životného prostredia (ďalej len „OP KŽP“)[[1]](#footnote-1). Číselník vychádza z *Metodického pokynu č. 4 k číselníku oprávnených výdavkov*, vydaného Centrálnym koordinačným orgánom. Vecné vymedzenie výdavkov vrátane ich špecifikácií vychádza z opatrení Ministerstva financií SR, ktorými sa ustanovujú podrobnosti o postupoch účtovania.

Napriek tomu, že číselník vychádza z účtovnej osnovy, **nekopíruje ju**. Výstupy z účtovníctva jednotlivých účtovných jednotiek/Prijímateľov teda **nemusia byť totožné** so zaradením nákladov/výdavkov do tried a skupín tak, ako to určuje tento číselník. Číselník oprávnených výdavkov s dole uvedenými skupinami tvorí súčasť ITMS2014+.

Účelom predmetného číselníka je **kategorizovať oprávnené výdavky** a uľahčiť tak žiadateľom/Prijímateľom ich správne zaradenie do príslušných skupín oprávnených výdavkov v systéme ITMS2014+ (najmä pri príprave Podrobného rozpočtu projektu žiadosti o NFP a následne pri príprave žiadostí o platbu počas implementácie schváleného projektu).

Členenie číselníka je nasledovné:

1. **trieda** - vecné vymedzenie výdavku,
2. **skupina** - špecifikácia výdavku v rámci danej triedy,
3. **druh** (alebo tiež „typ“) - definovanie výdavku[[2]](#footnote-2).

Kódovanie číselníka je nasledovné:

**0 1 3 - Softvér**

**tretie** číslo v poradí označuje kód skupiny

**prvé dve** čísla označujú kód triedy

***Upozornenie:***

Finančné a percentuálne limity sú predmetom Prílohy č. 2 - *Finančné a percentuálne limity* ***Príručky   
k oprávnenosti výdavkov pre dopytovo orientované projekty*** OP KŽP (ďalej len „*Príručka k oprávnenosti výdavkov*“). V tejto prílohe sú uvedené iba za účelom poskytnutia komplexnej informácie o tom, či sa na konkrétny typ výdavku alebo skupinu výdavkov vzťahuje/nevzťahuje finančný alebo percentuálny limit.

**01 - Dlhodobý nehmotný majetok**

**Vecné vymedzenie**

Dlhodobým nehmotným majetkom[[3]](#footnote-3) sú zložky majetku, ktorých ocenenie je vyššie ako suma 2 400,- EUR[[4]](#footnote-4) a doba použiteľnosti dlhšia ako jeden rok. Nehmotný majetok, ktorého ocenenie sa rovná tejto sume alebo je nižšie, možno zaradiť (podľa rozhodnutia účtovnej jednotky/Prijímateľa) do dlhodobého nehmotného majetku, ak doba použiteľnosti tohto majetku je dlhšia ako jeden rok.

Nehmotný majetok, ktorého ocenenie sa rovná sume 2 400,- EUR4 alebo je nižšie, s dobou použiteľnosti dlhšou ako jeden rok, ktorý nebol zaradený do dlhodobého nehmotného majetku, sa vykazuje v triede oprávnených výdavkov 51 - Služby.

Do tejto triedy oprávnených výdavkov sa zaraďujú najmä nehmotné výsledky z vývojovej   
a obdobnej činnosti, softvér, oceniteľné práva.

Trieda oprávnených výdavkov **01** sa člení na nasledovné skupiny oprávnených výdavkov:

* 013 - Softvér
* 014 - Oceniteľné práva

**013 - Softvér** - do tejto skupiny oprávnených výdavkov sa zaraďujú najmä nasledovné typy oprávnených výdavkov:

* nákup softvéru (ak nie je súčasťou zmluvy na uskutočnenie stavebných prác a ak je kúpený samostatne a nie je súčasťou dodávky hardvéru a jeho ocenenia);
* vývoj aplikačného softvéru;
* modernizácia softvéru.

**014 - Oceniteľné práva** - do tejto skupiny oprávnených výdavkov sa zaraďujú najmä nasledovné typy oprávnených výdavkov:

* nákup licencií.

**02 - Dlhodobý hmotný majetok**

**Vecné vymedzenie**

V triede dlhodobého hmotného majetku[[5]](#footnote-5) sa vykazujú:

1. pozemky, stavby, byty a nebytové priestory;
2. samostatné hnuteľné veci s výnimkou hnuteľných vecí uvedených v písmene a) a súbory hnuteľných vecí, ktoré majú samostatné technicko-ekonomické určenie s dobou použiteľnosti dlhšou ako jeden rok a v ocenení vyššom ako je suma 1 700,- EUR4;
3. pestovateľské celky trvalých porastov s dobou plodnosti dlhšou ako tri roky;
4. základné stádo a ťažné zvieratá, bez ohľadu na ich obstarávaciu cenu;
5. technická rekultivácia a technické zhodnotenie ak nie sú súčasťou obstarávacej ceny dlhodobého hmotného majetku.

Hmotný majetok uvedený v písm. b), ktorého ocenenie sa rovná alebo je nižšie ako suma 1 700,- EUR4, možno zaradiť (podľa rozhodnutia účtovnej jednotky/Prijímateľa) do dlhodobého hmotného majetku, ak prevádzkovo-technické funkcie (doba použiteľnosti) sú dlhšie ako jeden rok.

Hmotný majetok, ktorého ocenenie sa rovná sume 1 700,- EUR4 alebo je nižšie, s dobou použiteľnosti dlhšou   
ako jeden rok, ktorý nebol zaradený do dlhodobého hmotného majetku, sa vykazuje v triede oprávnených výdavkov 11 - Zásoby.

Trieda oprávnených výdavkov **02** sa člení na nasledovné skupiny oprávnených výdavkov:

* 021 - Stavby
* 022 - Samostatné hnuteľné veci a súbory hnuteľných vecí
* 023 - Dopravné prostriedky
* 027 - Pozemky
* 029 - Ostatný dlhodobý hmotný majetok

**021 - Stavby** - do tejto skupiny oprávnených výdavkov sa zaraďujú najmä nasledovné typy oprávnených výdavkov:

* stavebné práce: realizácia nových stavieb, rekonštrukcia a modernizácia stavieb, prístavby, nadstavby, stavebné úpravy (stavebné objekty, prevádzkové súbory, zriadenie staveniska) podľa špecifikácie;
* nákup stavieb: nákup budov, objektov alebo ich častí vrátane takých, ktoré sú určené na likvidáciu (napr.   
  v súvislosti s výstavbou iných nevyhnutných stavebných objektov) vo výške maximálne 10 % celkových priamych[[6]](#footnote-6) oprávnených výdavkov na projekt (pri dodržaní kumulatívneho percentuálneho limitu na nákup nehnuteľností v rámci projektu);
* prípravná a projektová dokumentácia: vypracovanie projektovej dokumentácie vrátane zmien, variantných riešení a doplnkov (pre územné rozhodnutie, stavebné povolenie, realizačná dokumentácia, dokumentácia skutočného vyhotovenia stavby, porealizačné geodetické zameranie); prieskumné práce (geologický prieskum, hydrotechnické posúdenie) potrebné na spracovanie projektu; zameriavacie práce (vytýčenie stavby, zameranie súčasného stavu stavby a iné); manipulačné a prevádzkové poriadky; plán organizácie výstavby vrátane projektu dopravného značenia;
* stavebný dozor do výšky 0,5 - 2,5 % celkových oprávnených výdavkov na stavebné práce;
* odborný autorský dohľad do výšky 0,5 - 1,0 % celkových oprávnených výdavkov na stavebné práce.

**022 - Samostatné hnuteľné veci a súbory hnuteľných vecí** - do tejto skupiny oprávnených výdavkov sa zaraďujú najmä nasledovné typy oprávnených výdavkov:

* nákup výpočtovej techniky, vrátane príslušenstva;
* nákup prevádzkových/špeciálnych strojov, prístrojov, zariadení, techniky a náradia, vrátane vybavenia (napr. v súvislosti s mimoriadnymi udalosťami, pre laboratóriá, meracie a monitorovacie technické prostriedky/zariadenia, zdravotnícke stroje, prístroje a zariadenia, odpadové nádoby - kontajnery) vrátane prvého zaškolenia obsluhy, ak verejné obstarávanie tovarov (technologického a strojného zariadenia) je samostatne mimo stavebných prác;
* nákup technológií alebo častí technológií tvoriacich navzájom funkčný celok (napr. linka   
  na recykláciu/zhodnocovanie odpadov, mobilná technológia recyklácie/zhodnocovania odpadov);
* modernizácia prevádzkových/špeciálnych strojov, prístrojov, zariadení, techniky a náradia (dodávka a montáž zariadení vrátane prvého zaškolenia).

**023 - Dopravné prostriedky** - do tejto skupiny oprávnených výdavkov sa zaraďujú najmä nasledovné typy oprávnených výdavkov:

* nákup nákladných vozidiel, ťahačov, prípojných vozidiel, dopravných pracovných strojov a traktorov, vrátane príslušenstva, bezprostredne súvisiacich s cieľmi projektu;
* nákup špeciálnych automobilov s príslušenstvom (napr. špeciálnych meracích vozov pre meranie emisií, špecializovaných dopravných prostriedkov pre zvoz odpadu) bezprostredne súvisiacich s cieľmi projektu;
* nákup alebo modernizácia dopravných prostriedkov v súvislosti s mimoriadnymi udalosťami (napr.: terénnych automobilov so špeciálnou úpravou s príslušenstvom, skútrov, vozíkov a pod.) bezprostredne súvisiacich s cieľmi projektu výlučne v prípade projektov implementovaných v rámci Prioritnej osi 3, Špecifického cieľa 3.1.1 a 3.1.3.

**027 - Pozemky** - do tejto skupiny oprávnených výdavkov sa zaraďujú najmä nasledovné typy oprávnených výdavkov:

* nákup pozemkov/lesov v rámci projektu vo výške maximálne 10 % celkových priamych oprávnených výdavkov projektu (pri dodržaní kumulatívneho percentuálneho limitu na nákup nehnuteľností v rámci projektu). V prípade zanedbaných plôch a plôch, ktoré sa v minulosti používali na priemyselné účely a ktorých súčasťou sú budovy, sa toto obmedzenie zvyšuje na 15 %.
* nákup pozemkov/lesov v rámci projektu vo výške maximálne 25 % celkových priamych oprávnených výdavkov projektu (pri dodržaní kumulatívneho percentuálneho limitu na nákup nehnuteľností v rámci projektu) vo výnimočných a riadne odôvodnených prípadoch projektov týkajúcich sa ochrany životného prostredia a iba v prípade, ak sa dané územie bude nachádzať v najvyššom (5.) stupni ochrany a nákup pozemkov bude nevyhnutný na dosiahnutie cieľov projektu (čo bude v projekte jednoznačne preukázané) výlučne v prípade projektov implementovaných v rámci Prioritnej osi 1, Špecifického cieľa 1.3.1.

**029 - Ostatný dlhodobý hmotný majetok** - do tejto skupiny oprávnených výdavkov sa zaraďujú najmä nasledovné typy oprávnených výdavkov:

* obstaranie zvierat potrebných na využitie pri mimoriadnych udalostiach výlučne v prípade projektov implementovaných v rámci Prioritnej osi 3, Špecifického cieľa 3.1.3.

**11 - Zásoby**

**Vecné vymedzenie**

V rámci triedy sa zaraďujú hnuteľné veci s dobou použiteľnosti najviac jeden rok bez ohľadu na obstarávaciu cenu. V danej triede sa vykazuje aj hmotný majetok[[7]](#footnote-7), ktorý nie je definovaný ako dlhodobý hmotný majetok.

Trieda oprávnených výdavkov **11** obsahuje nasledovnú skupinu oprávnených výdavkov:

* 112 - Zásoby

**112 - Zásoby** - do tejto skupiny oprávnených výdavkov sa zaraďujú najmä nasledovné typy oprávnených výdavkov:

* obstaranie prevádzkových/špeciálnych strojov, prístrojov, zariadení, techniky a náradia, vrátane prvého zaškolenia obsluhy, ktoré nespĺňajú kritériá obstarania dlhodobého hmotného majetku z kapitálových výdavkov;
* nákup telekomunikačnej techniky výlučne v prípade projektov implementovaných v rámci Prioritnej osi 3, Špecifického cieľa 3.1.1 a 3.1.3.

**50 - Spotreba**[[8]](#footnote-8)

Trieda oprávnených výdavkov **50** sa člení na nasledovné skupiny oprávnených výdavkov:

* 502 - Spotreba energie
* 503 - Spotreba ostatných neskladovateľných dodávok

**502 - Spotreba energie** - do tejto skupiny oprávnených výdavkov sa zaraďujú najmä nasledovné typy oprávnených výdavkov:

* elektrická energia, plyn, vodné a stočné výlučne v prípade projektov implementovaných v rámci Prioritnej osi 1, Špecifického cieľa 1.2.3 a 1.4.2, Prioritnej osi 2, Špecifického cieľa 2.1.2 a projektov Prioritnej osi 3, Špecifického cieľa 3.1.2;
* palivo ako zdroj energie na iné ako dopravné účely (napr. do generátorov, čerpadiel a iné; aj propán butánová fľaša) bezprostredne súvisiace s cieľmi projektu výlučne v prípade projektov implementovaných v rámci Prioritnej osi 1, Špecifického cieľa 1.2.3, 1.3.1 a 1.4.2, Prioritnej osi 2, Špecifického cieľa 2.1.2 a projektov Prioritnej osi 3, Špecifického cieľa 3.1.2.

**503 - Spotreba ostatných neskladovateľných dodávok** - do tejto skupiny oprávnených výdavkov sa zaraďujú najmä nasledovné typy oprávnených výdavkov:

* pohonné hmoty (PHM), mazivá, oleje, špeciálne kvapaliny a LPG plyny použité výhradne na dopravné účely   
  pri pracovných cestách bezprostredne súvisiace s cieľmi projektu výlučne v prípade projektov implementovaných v rámci Prioritnej osi 1, Špecifického cieľa 1.2.3 a 1.4.2, Prioritnej osi 2, Špecifického cieľa 2.1.2 a projektov Prioritnej osi 3.

**51 - Služby**

Trieda oprávnených výdavkov **51** sa člení na nasledovné skupiny oprávnených výdavkov:

* 511 - Opravy a udržiavanie
* 512 - Cestovné náhrady
* 518 - Ostatné služby

**511 - Opravy a udržiavanie** - do tejto skupiny oprávnených výdavkov sa zaraďujú najmä nasledovné typy oprávnených výdavkov:

* opravy a údržba prevádzkových/špeciálnych strojov, prístrojov, zariadení, techniky a náradia.

**512 - Cestovné náhrady** - do tejto skupiny oprávnených výdavkov sa zaraďujú najmä nasledovné typy oprávnených výdavkov:

* tuzemské/zahraničné cestovné náhrady bezprostredne súvisiace s implementáciou projektu (cestovné náhrady na ubytovanie sú oprávnené do výšky stanovených finančných limitov[[9]](#footnote-9)).

**518 - Ostatné služby** - do tejto skupiny oprávnených výdavkov sa zaraďujú najmä nasledovné typy oprávnených výdavkov:

* nájom budov, objektov (napr. kancelárskych, archívnych, laboratórnych, školiacich, dielenských a iné), pozemkov a lesov alebo ich častí ak je nevyhnutný na dosiahnutie cieľov projektu;
* nájom prevádzkových/špeciálnych strojov, prístrojov, zariadení, techniky, náradia a materiálu (napr. meracích, monitorovacích a iné);
* nájom dopravných prostriedkov (formou operatívneho lízingu);
* výdavky na školenia, kurzy, semináre, porady, konferencie, sympóziá a informačné podujatia bezprostredne súvisiace s projektom;
* výdavky na tvorbu odborných publikácií a príručiek, resp. iných odborných materiálov (obstaraných dodávateľsky);
* výroba a osadenie dočasného pútača a stálej tabule, alebo plagátu[[10]](#footnote-10) do výšky stanovených finančných limitov9;
* výdavky na publikovanie článkov o projekte10 do výšky stanoveného finančného limitu9;
* riadenie projektu - externé do výšky stanoveného finančného limitu9 a zároveň stanoveného celkového percentuálneho limitu pre nepriame výdavky (3 % pre investičné projekty a 7 % pre neinvestičné projekty);
* výdavky na vypracovanie koncepčných, strategických a realizačných dokumentov (napr. dokumenty starostlivosti o osobitne chránené časti prírody a krajiny, dokumentácia územných systémov ekologickej stability, koncepčné dokumenty a plány súvisiace s ochranou pred povodňami);
* prieskumné, projektové, sanačné a monitorovacie práce nesúvisiace s výstavbou (napr. geologický prieskum   
  a geologické práce súvisiace s geologickým prieskumom alebo odstraňovaním environmentálnych záťaží alebo zosuvov, prieskum a monitoring biotopov a druhov);
* vypracovanie prevádzkových a manipulačných poriadkov nesúvisiacich s výstavbou;
* geodetické a kartografické práce pre tvorbu databáz;
* výdavky na štúdie, analýzy, výpočty, všetky druhy posudkov, odborných vyjadrení, ktoré nesúvisia s výstavbou a geologickým prieskumom (napr. znalecké, expertízne, rozbory);
* odborný geologický dohľad[[11]](#footnote-11) do výšky maximálne 1,35 - 2,9 % celkových oprávnených výdavkov na geologické práce výlučne v prípade projektov implementovaných v rámci Prioritnej osi 1, Špecifického cieľa 1.4.2, Prioritnej osi 2, Špecifického cieľa 2.1.2 a projektov Prioritnej osi 3, Špecifického cieľa 3.1.2;
* veterinárne a ostatné služby pre zvieratá určené na využitie pri mimoriadnych udalostiach výlučne v prípade projektov implementovaných v rámci Prioritnej osi 3, Špecifického cieľa 3.1.3;
* nehmotný majetok (napr. softvér, licencie), ktorého ocenenie sa rovná sume 2 400,- EUR4 alebo je nižšie, s dobou použiteľnosti dlhšou ako jeden rok, ktorý (podľa rozhodnutia účtovnej jednotky/Prijímateľa) nebol zaradený do dlhodobého nehmotného majetku.

**52 - Osobné výdavky**[[12]](#footnote-12)

Trieda oprávnených výdavkov **52** obsahuje nasledovnú skupinu oprávnených výdavkov:

* 521 - Mzdové výdavky

**521 - Mzdové výdavky** - do tejto skupiny oprávnených výdavkov sa zaraďujú najmä nasledovné typy oprávnených výdavkov:

* mzdové výdavky[[13]](#footnote-13) zamestnancov Prijímateľa bezprostredne súvisiace s realizáciou hlavných aktivít projektu (priame výdavky) do výšky stanovených finančných limitov9;
* odmeny za práce vykonávané mimo pracovného pomeru[[14]](#footnote-14) bezprostredne súvisiace s realizáciou hlavných aktivít projektu (priame výdavky) do výšky stanovených finančných limitov9;
* mzdové výdavky13 zamestnancov Prijímateľa bezprostredne súvisiace s riadením projektu - interné (nepriame výdavky) do výšky stanoveného finančného limitu9;
* odmeny za práce vykonávané mimo pracovného pomeru14 bezprostredne súvisiace s riadením projektu - interné (nepriame výdavky) do výšky stanoveného finančného limitu9.

**56 - Finančné výdavky a poplatky**

Trieda oprávnených výdavkov **56** obsahuje nasledovnú skupinu oprávnených výdavkov:

* 568 - Ostatné finančné výdavky

**568 - Ostatné finančné výdavky** - do tejto skupiny oprávnených výdavkov sa zaraďujú najmä nasledovné typy oprávnených výdavkov:

* poplatky za kolkové známky (úhrada správnych poplatkov) výlučne v prípade projektov implementovaných   
  v rámci Prioritnej osi 1, Špecifického cieľa 1.3.1.

**90 - Zjednodušené vykazovanie výdavkov a rezerva**

**Vecné vymedzenie**

Uplatnenie rezervy na nepredvídané výdavky sa realizuje prostredníctvom konkrétnej skupiny oprávnených výdavkov a musí spĺňať podmienky oprávnenosti uvedené v *Príručke k oprávnenosti výdavkov* a jej prílohách.

Trieda oprávnených výdavkov **90** obsahuje nasledovnú skupinu oprávnených výdavkov:

* 930 - Rezerva na nepredvídané výdavky

**930 - Rezerva na nepredvídané výdavky** - do tejto skupiny oprávnených výdavkov sa zaraďujú najmä nasledovné typy oprávnených výdavkov:

* rezerva na nepredvídané výdavky súvisiace so stavebnými prácami maximálne do výšky 2,5 % celkových oprávnených výdavkov na stavebné práce;
* rezerva na nepredvídané výdavky súvisiace s geologickými prácami maximálne do výšky 2,5 % celkových oprávnených výdavkov na geologické práce (iba v prípade, že geologické práce sú predmetom projektu a sú nevyhnutné pre dosiahnutie cieľov projektu) výlučne v prípade projektov implementovaných v rámci Prioritnej osi 1, Špecifického cieľa 1.4.2, Prioritnej osi 2, Špecifického cieľa 2.1.2 a Prioritnej osi 3, Špecifického cieľa 3.1.2.

***Upozornenie:***

Pokiaľ ide o výdavok, ktorý vznikol alebo vznikne v súvislosti s realizáciou projektu a nie je výslovne uvedený medzi oprávnenými výdavkami v predmetnom číselníku, odporúčame žiadateľovi taktiež ho uviesť v Podrobnom rozpočte projektu žiadosti o NFP v rámci príslušnej skupiny oprávnených výdavkov. Poskytovateľ posúdi oprávnenosť takéhoto výdavku z pohľadu cieľov a charakteru projektu, ako aj správnosť jeho zaradenia do príslušnej skupiny oprávnených výdavkov.

1. Kategorizácia oprávnených výdavkov pre národné projekty OP KŽP je predmetom *Príručky k oprávnenosti výdavkov pre národné projekty* OP KŽP a kategorizácia oprávnených výdavkov pre projekty technickej pomoci (Prioritná os 5 OP KŽP) je obsiahnutá v *Príručke   
   k oprávnenosti výdavkov pre projekty technickej pomoci* OP KŽP. [↑](#footnote-ref-1)
2. Predmetný číselník uvádza najčastejšie sa vyskytujúce typy oprávnených výdavkov v rámci dopytovo orientovaných projektov (ďalej   
   aj „DOP“) OP KŽP. Číselník neobsahuje kompletný (konečný) zoznam oprávnených výdavkov pre DOP OP KŽP. [↑](#footnote-ref-2)
3. Vrátane nákladov súvisiacich s obstaraním dlhodobého nehmotného majetku do času uvedenia predmetného majetku do užívania. [↑](#footnote-ref-3)
4. Podľa aktuálneho znenia zákona č. 595/2003 Z. z. o dani z príjmov. [↑](#footnote-ref-4)
5. Vrátane nákladov súvisiacich s obstaraním dlhodobého hmotného majetku do času uvedenia predmetného majetku do užívania. [↑](#footnote-ref-5)
6. T.j. výdavkov viažucich sa na hlavné aktivity projektu. [↑](#footnote-ref-6)
7. Vrátane nákladov súvisiacich s obstaraním uvedeného hmotného majetku do užívania. [↑](#footnote-ref-7)
8. Výdavky spadajúce do triedy 50 - Spotreba sú v prípade DOP OP KŽP oprávnené výlučne vo väzbe na hlavné aktivity projektu (priame výdavky). [↑](#footnote-ref-8)
9. Limity pre tento oprávnený výdavok sú uvedené v prílohe č. 2 *Príručky k oprávnenosti výdavkov* - ***Finančné a percentuálne limity***. [↑](#footnote-ref-9)
10. Výdavky, ktoré bezprostredne súvisia s informovaním verejnosti o podpore, ktorú projekt získal z európskych štrukturálnych   
    a investičných fondov a štátneho rozpočtu SR na jeho spolufinancovanie. [↑](#footnote-ref-10)
11. V zmysle § 3, písm. v), bod 1 zákona č. 569/2007 Z. z. o geologických prácach (ďalej len „geologický zákon“) v platnom znení. [↑](#footnote-ref-11)
12. Základným oprávneným výdavkom v oblasti osobných výdavkov je **cena práce** (t.j. hrubá mzda, resp. odmena za vykonanú prácu a zákonné odvody zamestnávateľa). [↑](#footnote-ref-12)
13. Patria sem mzdy, zákonné odvody zamestnávateľa ako aj povinné sociálne náklady (náhrada mzdy za práceneschopnosť, ošetrovania člena rodiny a návštevu u lekára). [↑](#footnote-ref-13)
14. Mimo pracovným pomerom sa rozumejú vzťahy uzatvorené v zmysle ustanovení §§ 223 až 228 zákona č. 311/2001 Z. z. Zákonníka práce v znení neskorších predpisov (t. j. dohoda o vykonaní práce, ak ide o prácu, ktorá je vymedzená výsledkom; dohoda o pracovnej činnosti, resp. dohoda o brigádnickej práci študentov, ak ide o príležitostnú činnosť vymedzenú druhom práce). [↑](#footnote-ref-14)